बेटी को जहर दे कर मां ने की आत्महत्या, उत्तर प्रदेश के नोएडा का मामला
पुलिस उपायुक्त (जोन द्वितीय) हरीश चंदर ने बताया कि थाना फेस-2 क्षेत्र के भंगेल में एक सोसायटी में रहने वाले शिवम चौहान का विवाह कुछ वर्ष पूर्व हुआ था और उनकी ढाई वर्ष की बेटी थी।
नोएडा। थाना फेस-2 क्षेत्र के भंगेल में एक सोसायटी में रहने वाली महिला ने कथित तौर पर जहरीला पदार्थ खिला कर अपनी बेटी की हत्या करने के बाद आत्महत्या कर ली। पुलिस उपायुक्त (जोन द्वितीय) हरीश चंदर ने बताया कि थाना फेस-2 क्षेत्र के भंगेल में एक सोसायटी में रहने वाले शिवम चौहान का विवाह कुछ वर्ष पूर्व हुआ था और उनकी ढाई वर्ष की बेटी थी। डीसीपी ने बताया कि दो दिन पूर्व पति-पत्नी में किसी बात को लेकर झगड़ा हुआ। इसके बाद बृहस्पतिवार की रात को भी पति-पत्नी में किसी बात को लेकर झगड़ा हो गया और इसके बाद शिवम घर से कहीं चला गया। उन्होंने बताया कि उसके बाद शिवम की पत्नी ने अपनी ढाई वर्षीय बेटी को जहरीला पदार्थ खिला दिया और खुद फंदा लगाकर आत्महत्या कर ली। डीसीपी ने बताया कि सुबह घटना की जानकारी पुलिस को मिली। मौके पर पहुंची पुलिस ने शवों को कब्जे में लेकर पोस्टमार्टम के लिए भेज दिया है। उन्होंने बताया कि पुलिस मामले की जांच कर रही है। मृतका का पति फरार है। पुलिस उसकी तलाश कर रही है।